Vermiste vrou ‘soos hond’ in vraghouer vasgekettingKala Brown en Charles Carver. Foto: Facebook Kala Brown (30) en haar kêrel, Charles Carver (32), van Suid-Carolina is in Augustus as vermis aangemeld. Brown is egter Donderdag gevind nadat polisiebeamptes wat ŉ eiendom in Spartanburg deursoek het klapgeluide gehoor het. Brown is vasgeketting in ŉ vraghouer op die perseel gevind. “Sy was vasgeketting soos ŉ hond. Sy ontvang tans mediese behandeling. Dit is tragies dat sy so behandel is,” het Chuck Wright, ŉ polisiewoordvoerder, gesê. Die eienaar van die eiendom, Todd Kohlhepp (45), ŉ geregistreerde seksoortreder, is in hegtenis geneem. Brown het aan polisiebeamptes gesê die lyke van ander vroue is moontlik daar begrawe. Brown en Kohlhepp is volgens berigte bekend aan mekaar. Carver word intussen steeds vermis. Todd Kohlhepp. Foto: Spartanburg County Sheriff’s Office via AP